PMIndiaData/PMIndiaSum huggingface dataset:
ആദായിനികുതി ഓംബുഡ്‌സ്മാന്‍, പരോക്ഷ നികുതി ഓംബുഡ്‌സ്മാന്‍ സ്ഥാപനങ്ങള്‍ ഇല്ലാതാക്കുന്നതിന് മന്ത്രിസഭയുടെ അംഗീകാരം

ആദായനികുതി ഓംബുഡ്‌സ്മാന്‍, പരോക്ഷനികുതി ഓംബുഡ്‌സ്മാന്‍ സ്ഥാപനങ്ങള്‍ ഇല്ലാതാക്കുന്നതിനുള്ള നിര്‍ദേശം പ്രധാനമന്ത്രി ശ്രീ. നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകരിച്ചു. പൊതുജനങ്ങള്‍ തെരഞ്ഞെടുക്കുന്ന പകരം പരാതി പരിഹാര സംവിധാനം നിലവില്‍ വന്ന സാഹചര്യത്തിലാണ് ഈ അംഗീകാരം. വ്യവസ്ഥാപിതമായി നിലനില്‍ക്കുന്ന സമാന്തര സംവിധാനങ്ങളെക്കാള്‍ കൂടുതല്‍ കാര്യക്ഷമമാണെന്ന് തെളിയിക്കാന്‍ ഓംബുഡ്‌സ്മാന് കഴിഞ്ഞില്ല. ഈ സാഹചര്യത്തിലാണ് ആദായനികുതി ഓംബുഡ്‌സ്മാനും പരോക്ഷനികുതി ഓംബുഡ്‌സ്മാനും അവസാനിപ്പിക്കാന്‍ തീരുമാനിച്ചത്. പശ്ചാത്തലം: ആദായനികുതിമായി ബന്ധപ്പെട്ട ഒത്തുതീര്‍പ്പ് വ്യവസ്ഥകളില്‍ പൊതുജനങ്ങള്‍ക്കുള്ള പരാതികള്‍ തീര്‍പ്പാക്കുന്നതിന് 2003ലാണ് ആദായനികുതി ഓംബുഡ്‌സ്മാനെ നിയമിച്ചത്. എന്നാല്‍ ഈ ലക്ഷ്യങ്ങള്‍ നേടിയെടുക്കുന്നതില്‍ ഓംബുഡ്‌സ്മാന്‍ പരാജയപ്പെട്ടു. ഒറ്റയക്കം എണ്ണം പരാതികള്‍ മാത്രമേ പുതുതായി ഉണ്ടാകുന്നുള്ളൂ എന്നും നിരീക്ഷിക്കപ്പെട്ടു. കൂടാതെ നികുതിദായകര്‍ സി.പിജി.ആര്‍.എ.എം.എസ്.(സെന്‍ട്രലൈസ്ഡ് പബ്ലിക് ഗ്രീവന്‍സ് റിഡ്രസല്‍ ആന്റ് മോണിറ്ററിംഗ് സിസ്റ്റം) ആയകാര്‍ സേവാകേന്ദ്രം പോലുള്ള പകരം മാര്‍ഗ്ഗങ്ങള്‍ക്ക് പ്രാധാന്യം നല്‍കാനും തുടങ്ങി. പരോക്ഷനികുതി ഓംബുഡ്‌സ്മാന്റെ ഓഫീസ് പൂട്ടാന്‍ 2011ല്‍ തന്നെ തീരുമാനിച്ചതുമാണ്.
ബാലിയിൽ  ജി-20 ഉച്ചകോടിക്കിടെ ഇറ്റലി പ്രധാനമന്ത്രിയുമായി പ്രധാനമന്ത്രി കൂടിക്കാഴ്ച നടത്തി.

പ്രധാനമന്ത്രി ശ്രീ നരേന്ദ്ര മോദി ബാലിയിൽ ജി-20 ഉച്ചകോടിയ്ക്കിടെ ഇന്ന് ഇറ്റാലിയൻ പ്രധാനമന്ത്രി ജോർജിയ മെലോണിയുമായി കൂടിക്കാഴ്ച നടത്തി . ഇറ്റലിയുടെ ആദ്യ വനിതാ പ്രധാനമന്ത്രിയായി തിരഞ്ഞെടുക്കപ്പെട്ട പ്രധാനമന്ത്രി മെലോണിയെ പ്രധാനമന്ത്രി അഭിനന്ദിച്ചു. വ്യാപാരം, നിക്ഷേപം, ഭീകരവാദം, ജനങ്ങളുമായുള്ള ബന്ധം തുടങ്ങി വിവിധ മേഖലകളിലെ ഉഭയകക്ഷി സഹകരണം ആഴത്തിലാക്കുന്നതിനെക്കുറിച്ച് ഇരു നേതാക്കളും ചർച്ച ചെയ്തു. ഇരു നേതാക്കളും പരസ്പര താൽപ്പര്യമുള്ള മേഖലാ , ആഗോള വിഷയങ്ങളെക്കുറിച്ചും വീക്ഷണങ്ങൾ കൈമാറി. ഇന്ത്യ-ഇറ്റലി നയതന്ത്ര ബന്ധത്തിന്റെ 75-ാം വാർഷികം ആഘോഷിക്കാനും ഇരു നേതാക്കളും തമ്മിൽ ധാരണയായി അടുത്ത വർഷം ജി-20 ഉച്ചകോടിക്കായി പ്രധാനമന്ത്രി മോദി പ്രധാനമന്ത്രി മെലോണിയെ ഇന്ത്യയിലേയ്ക്ക് സ്വാഗതം ചെയ്തു . –ND–
വടക്കുകിഴക്കന്‍ സംസ്ഥാനങ്ങളിലെ വെള്ളപ്പൊക്ക ദുരിതങ്ങള്‍ നാളെ പ്രധാനമന്ത്രി വിലയിരുത്തും

പ്രധാനമന്ത്രി ശ്രീ. നരേന്ദ്ര മോദി നാളെ ഗോഹട്ടി സന്ദര്‍ശിക്കും. വടക്കുകിഴക്കന്‍ സംസ്ഥാനങ്ങളിലെ, വിശേഷിച്ച് ആസാം, അരുണാചല്‍ പ്രദേശ്, നാഗാലാന്‍ഡ്, മണിപ്പൂര്‍ എന്നീ സംസ്ഥാനങ്ങളിലെ വെള്ളപ്പൊക്കവും ദുരിതാശ്വാസ പ്രവര്‍ത്തനവും വിലയിരുത്താന്‍ ഉന്നതതല യോഗങ്ങള്‍ അദ്ദേഹത്തിന്റെ അധ്യക്ഷതയില്‍ നടക്കും. ബന്ധപ്പെട്ട സംസ്ഥാനങ്ങളിലെ മുഖ്യമന്ത്രിമാരും ഉന്നത ഉദ്യോഗസ്ഥരും യോഗങ്ങളില്‍ സംബന്ധിക്കും.
അഹമ്മദാബാദ്, ജയ്പ്പൂര്‍, ലഖ്‌നൗ, ഗോഹട്ടി, തിരുവനന്തപുരം, മംഗളുരു വിമാനത്താവളങ്ങള്‍ പി.പി.പിയിലൂടെ പാട്ടത്തിനു നല്‍കുന്നതിനു മന്ത്രിസഭാ അനുമതി

പ്രധാനമന്ത്രി ശ്രി. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം താഴെപ്പറയുന്ന കാര്യങ്ങളില്‍ അനുമതി നല്‍കി: 1. പൊതു-സ്വകാര്യ പങ്കാളിത്ത വിലയിരുത്തല്‍ സമിതി (പി.പി.പി.എ.സി.) വഴി അഹമ്മദാബാദ്, ജയ്പ്പൂര്‍, ലഖ്‌നൗ, ഗോഹട്ടി, തിരുവനന്തപുരം, മംഗളുരു വിമാനത്താവളങ്ങള്‍ പൊതു-സ്വകാര്യ പങ്കാളിത്ത(പി.പി.പി.)ത്തിലൂടെ നടത്തുന്നതിനും വികസിപ്പിക്കുന്നതിനും. 2. പി.പി.പി.എ.സിയുടെ അധികാരപരിധിക്കു പുറത്തുള്ള കാര്യങ്ങള്‍ തീരുമാനിക്കുന്നതിനായി നിതി ആയോഗ് സി.ഇ.ഒയുടെ നേതൃത്വത്തില്‍ ഉള്ളതും വ്യോമയാന മന്ത്രാലയം സെക്രട്ടറിയും സാമ്പത്തിക കാര്യ വകുപ്പു സെക്രട്ടറിയും പൊതുചെലവു വകുപ്പു സെക്രട്ടറിയും ഉള്‍പ്പെടുന്ന സെക്രട്ടറിമാരുടെ ശാക്തീകൃത സംഘം രൂപീകരിക്കുന്നതിന്. നേട്ടങ്ങള്‍: 1. അടിസ്ഥാന സൗകര്യ മേഖലയില്‍ പി.പി.പി. നടപ്പാക്കുന്നതു സേവനം ലഭ്യമാക്കുന്നതിലെയും വൈദഗ്ധ്യത്തിലെയും സംരംഭകത്വത്തിലെയും തൊഴില്‍വൈശിഷ്ട്യത്തിലെയും കാര്യക്ഷമത വര്‍ധിപ്പിക്കുന്നു. ഒപ്പം പൊതുമേഖലയ്ക്ക് ആവശ്യമായ നിക്ഷേപം ലഭ്യമാക്കുന്നു. 2. വിമാനത്താവള അടിസ്ഥാനസൗകര്യ പദ്ധതിയില്‍ പി.പി.പി. നടപ്പാക്കുകവഴി വിമാനത്താവളങ്ങളില്‍ ലോകോത്തര അടിസ്ഥാനസൗകര്യവും യാത്രക്കാര്‍ക്കു ഫലപ്രദവും കൃത്യസമയത്തുമുള്ള സേവനവും എയര്‍പോര്‍ട്ട് അതോറിറ്റി ഓഫ് ഇന്ത്യ (എ.എ.ഐ.) പണം മുടക്കാതെ യാഥാര്‍ഥ്യമാക്കാന്‍ സാധിച്ചു. ഡെല്‍ഹി, മുംബൈ, ബാംഗ്ലൂര്‍, ഹൈദരാബാദ്, കൊച്ചി എന്നിവിടങ്ങളിലെ വിമാനത്താവളങ്ങള്‍ പി.പി.പി. മാതൃകയിലാണു വികസിപ്പിച്ചുവരുന്നത്. 3. ഇന്ത്യയിലെ പി.പി.പി. വിമാനത്താവളങ്ങള്‍ രാജ്യാന്തര വിമാനത്താവള കൗണ്‍സിലി(എ.സി.ഐ.)ന്റെ വിമാനത്താവള സേവന മേന്മ(എ.എസ്.ക്യൂ.) പട്ടികയില്‍ അതതു വിഭാഗങ്ങളില്‍ ആദ്യത്തെ അഞ്ചെണ്ണത്തില്‍ ഇടം ലഭിച്ചിട്ടുണ്ട്. 4. പി.പി.പി. പരീക്ഷണങ്ങള്‍ ലോകോത്തര നിലവാരമുള്ള വിമാനത്താവളങ്ങള്‍ യാഥാര്‍ഥ്യമാക്കുന്നതിനൊപ്പം എ.എ.ഐയുടെ വരുമാനം വര്‍ധിക്കാനും അതുവഴി രാജ്യത്തിന്റെ മറ്റു ഭാഗങ്ങളിലുള്ള വിമാനത്താവളങ്ങളും വ്യോമഗതാഗത നിയന്ത്രണ അടിസ്ഥാനസൗകര്യവും മെച്ചപ്പെടുത്താനും സഹായകമായി. പശ്ചാത്തലം: ഇന്ത്യയില്‍ ആഭ്യന്തര, രാജ്യാന്തര വിമാനയാത്രികരില്‍ ഉണ്ടായിട്ടുള്ള വര്‍ധനയും വിമാനത്താവളങ്ങളിലെ തിരക്കും ഒരു ദശാബ്ദത്തോളം മുമ്പ് സ്വകാര്യവല്‍ക്കരിച്ചിരുന്ന അഞ്ച് വിമാനത്താവളങ്ങളിലെ ഗതാഗതത്തില്‍ ഉണ്ടായിട്ടുള്ള വന്‍ വളര്‍ച്ചയും ഒട്ടേറെ രാജ്യാന്തര ഓപ്പറേറ്റര്‍മാരെയും നിക്ഷേപകരെയും ആകര്‍ഷിക്കുന്നുണ്ട്. രാജ്യാന്തര താല്‍പര്യമുള്ള നിര്‍ണായക അടിസ്ഥാന സൗകര്യ മേഖലയാണ് വിമാനത്താവള മേഖല. മുപ്പതോ നാല്‍പ്പതോ ലക്ഷം യാത്രക്കാരെ ഉള്‍ക്കൊള്ളാന്‍ ശേഷിയുള്ള ബ്രൗണ്‍ഫീല്‍ഡ് വിമാനത്താവള വികസന പദ്ധതികളോടാണു രാജ്യാന്തര ഓപ്പറേറ്റര്‍മാര്‍ക്കും നിക്ഷേപകര്‍ക്കും താല്‍പര്യം. പി.പി.പി. സമീപനം വഴി വിമാനത്താവള മേഖലയില്‍ ഉടനടി പ്രത്യക്ഷ വിദേശ നിക്ഷേപം (എഫ്.ഡി.ഐ.) നേടിയെടുക്കാന്‍ സാധിച്ചേക്കും. ഈ സാഹചര്യത്തിലാണ് ആദ്യഘട്ടമായി അഹമ്മദാബാദ്, ജയ്പ്പൂര്‍, ലഖ്‌നൗ, ഗോഹട്ടി, തിരുവനന്തപുരം, മംഗളുരു വിമാനത്താവളങ്ങള്‍ പി.പി.പിയിലൂടെ നടത്തുന്നതിനും വികസിപ്പിക്കുന്നതിനും തീരുമാനിച്ചത്. ഇത് എ.എ.ഐയുടെ വരുമാനം വര്‍ധിക്കുന്നതിനും തൊഴിലവസരം സൃഷ്ടിക്കുന്നതിനും അടിസ്ഥാനസൗകര്യ വികസനത്തിനും വഴിവെക്കുമെന്നു പ്രതീക്ഷിക്കുന്നു.
പണ്ഡിറ്റ് ദീന്‍ദയാല്‍ ഉപാധ്യായയ്ക്ക് പ്രധാനമന്ത്രി ശ്രദ്ധാജ്ഞലി അര്‍പ്പിച്ചു.

പണ്ഡിറ്റ് ദീന്‍ദയാല്‍ ഉപാധ്യായയ്ക്ക് അദ്ദേഹത്തിന്റെ ചരമദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ശ്രദ്ധാജ്ഞലിയര്‍പ്പിച്ചു. ”പണ്ഡിറ്റ്ജി ഇന്നും നമ്മുടെ പ്രചോദനമാണ്. നിസ്സ്വാര്‍ത്ഥ സേവനം അദ്ദേഹത്തിന് സ്വാഭാവികമായിരുന്നു. രാജ്യത്തെയും പാവപ്പെട്ടവരെയും സേവിക്കുന്നതിനായി ഉഴിഞ്ഞു വച്ചതായിരുന്നു അദ്ദേഹത്തിന്റെ ജീവിതം. സമൂഹത്തിലെ ഏറ്റവും ദരിദ്രാനായ വ്യക്തിയെ വരെ സേവിക്കുകയെന്ന പണ്ഡിറ്റ് ദീന്‍ദയാല്‍ജിയുടെ അന്ത്യോദയ എന്ന ആശയത്തോട് എന്റെ ഗവണ്‍മെന്റ് പ്രതിജ്ഞാബദ്ധമാണ്. ഒരു രാഷ്ട്രീയ സംഘാടകനെന്ന നിലയ്ക്കുള്ള പണ്ഡിറ്റ് ദീന്‍ദയാല്‍ജിയുടെ അനുകരണീയമായ നൈപുണ്യത്തെ ഞാന്‍ ഓര്‍ക്കുകയാണ്. രാജ്യത്തിന് വേണ്ടി ജീവന്‍ നല്‍കിയ നിരവധി പ്രവര്‍ത്തകരെ അദ്ദേഹം വാര്‍ത്തെടുത്തിട്ടുണ്ട്. ഈ മഹത് വ്യക്തിത്വത്തിന് എന്റെ എളിയ പ്രണാമങ്ങള്‍”. പ്രധാനമന്ത്രി ട്വീറ്റ് ചെയ്തു.
പ്രധാനമന്ത്രി നാളെ ‘ശ്രീരാമ ജന്മഭൂമി ക്ഷേത്രം’ തറക്കല്ലിടല്‍ പൊതു പരിപാടിയില്‍ പങ്കെടുക്കും

പ്രധാനമന്ത്രി ശ്രീ. നരേന്ദ്ര മോദി നാളെ അയോധ്യയില്‍ ‘ശ്രീരാമ ജന്മഭൂമി ക്ഷേത്രം’ തറക്കല്ലിടല്‍ പൊതു പരിപാടിയില്‍ പങ്കെടുക്കും. ചടങ്ങിനു മുന്‍പായി പ്രധാനമന്ത്രി ഹനുമാന്‍ഗ്രാഹിയില്‍ പൂജയില്‍ പങ്കെടുക്കുകയും ദര്‍ശനം നടത്തുകയും ചെയ്യും. തുടര്‍ന്ന് ശ്രീരാമ ജന്‍മഭൂമിയിലെത്തുന്ന അദ്ദേഹം, ‘ഭഗവാന്‍ ശ്രീ രാംലാല വിരാജ്മാന്‍’ പൂജയില്‍ പങ്കെടുക്കുകയും ദര്‍ശനം നടത്തുകയും ചെയ്യും. പിന്നീട് പാരിജാത തൈ നട്ടുകഴിഞ്ഞാണ് ഭൂമിപൂജ നടത്തുക. തറക്കല്ലിടലിന്റെ ഭാഗമായി ശിലാഫലകം അനാച്ഛാദനം ചെയ്യുന്ന പ്രധാനമന്ത്രി, ‘ശ്രീ രാമ ജന്‍മഭൂമി ക്ഷേത്ര’ ത്തിന്റെ ഓര്‍മയ്ക്കായുള്ള തപാല്‍ സ്റ്റാംപ് പുറത്തിറക്കും.
ആരോഗ്യ-ഔഷധമേഖലകളിലെ സഹകരണത്തിന് ഇന്ത്യയും ഇറ്റലിയും തമ്മിലുള്ള ധാരണാപത്രത്തിന് അനുമതി

ആരോഗ്യ-മെഡിക്കല്‍ ശാസ്ത്ര മേഖലകളിലെ സഹകരണത്തിന് ഇന്ത്യയും ഇറ്റലിയും തമ്മിലേര്‍പ്പെട്ട ധാരണാപത്രത്തിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം മുന്‍കാലപ്രാബല്യത്തോടെ അംഗീകാരം നല്‍കി. 2017 നവംബര്‍ 29 ന് ന്യൂഡല്‍ഹിയില്‍ വച്ചാണ് ധാരണാപത്രം ഒപ്പിട്ടത്. താഴെപ്പറയുന്ന മേഖലകളാണ് ധാരണാപത്രത്തില്‍ ഉള്‍ക്കൊള്ളുന്നത്: 1)മെഡിക്കല്‍ ഡോക്ടര്‍മാര്‍, ഉദ്യോഗസ്ഥര്‍, മറ്റ് ആരോഗ്യ പ്രൊഫഷണലുകള്‍, വിദഗ്ധര്‍ എന്നിവരുടെ കൈമാറ്റവും പരിശീലനവും 2) മാനവവിഭവശേഷി വികസനവും ആരോഗ്യസുരക്ഷാ സംവിധാനങ്ങളുടെ രൂപീകരണവും. 3) ആരോഗ്യമേഖലയിലെ മാനവവിഭശേഷിക്ക് ഹ്രസ്വകാല പരിശീലനം. 4) ഫാര്‍മസ്യൂട്ടിക്കല്‍സ്, മെഡിക്കല്‍ ഉപകരണങ്ങള്‍, സൗന്ദര്യവര്‍ദ്ധകവസ്തുക്കള്‍, വിവരങ്ങള്‍ കൈമാറല്‍ എന്നിവയുടെ നിയന്ത്രണവും മറ്റും. 5) ഫാര്‍മസ്യൂട്ടിക്കല്‍ മേഖലയിലെ വ്യവസായ വികസന അവസരങ്ങള്‍ പ്രോത്സാഹിപ്പിക്കുക. 6) ജനറിക്ക് മരുന്നുകള്‍ ഉള്‍പ്പെടെ മറ്റ് അവശ്യ മരുന്നുകളുടെ സംഭരണവും മരുന്ന് വിതരണത്തിന്റെ ഉറവിടങ്ങളില്‍ സഹായവും. 7) ആരോഗ്യവസ്തുക്കളുടെയും മറ്റ് ഫാര്‍മസ്യൂട്ടിക്കല്‍ ഉല്‍പ്പന്നങ്ങളുടെയും സംഭരണം. 8) ന്യുറോ വാസ്‌കുലാര്‍ രോഗങ്ങള്‍, കാന്‍സര്‍, സി.ഒ.പി.ഡി., മാനസികാരോഗ്യവും ചിത്തഭ്രമവും, പോലുള്ള പരസ്പര താല്‍പര്യമുള്ള പകര്‍ച്ച വ്യാധികള്‍ അല്ലാത്ത രോഗങ്ങള്‍ മുതലായവ തടയുന്നതിന് സഹകരണം. 9) കാലാവസ്ഥ വ്യതിയാനമേഖലയില്‍ സഹകരിച്ച് പ്രവര്‍ത്തിക്കല്‍. പകര്‍ച്ചവ്യാധികള്‍, ജീവികളിലൂടെ പകരുന്ന രോഗങ്ങള്‍ എന്നിവയുടെ പ്രത്യാഘാതങ്ങള്‍ 10) സുസ്ഥിര വികസന ലക്ഷ്യത്തിന്റെ അടിസ്ഥാനത്തില്‍ പോഷകാഹാര സേവന സംഘടനകളുടെയും കഴിക്കുന്ന ആഹാരത്തിലെ പോഷകപ്രശ്‌നങ്ങള്‍, പോഷകാഹാരകുറവ് ഉള്‍പ്പെടെ (പോഷകം കൂടുന്നതും കുറയുന്നതും). 11) ആഹാരത്തിന്റെ ഉല്‍പ്പാദനം, പരിവര്‍ത്തനം, വിതരണം, ആഹാരം നല്‍കല്‍ എന്നിവയിലെ സുരക്ഷിതത്വം. 12) ഭക്ഷ്യവ്യവസായമേഖലകളില്‍ പ്രവര്‍ത്തിക്കുന്നവര്‍ക്ക് ഗവേഷണവും പരിശീലനവും. ശുചിത്വത്തേയും ആഹാരസുരക്ഷയേയും ആരോഗ്യകരമായ ഭക്ഷണശീലങ്ങളെയും കുറിച്ച് പൗരന്മാര്‍ക്ക് എല്ലാ വിവരങ്ങളും അറിയിപ്പുകളും നല്‍കുക. 13) പരസ്പരം തീരുമാനിക്കുന്ന മറ്റ് ഏതൊരു മേഖലയിലേയും സഹകരണം. ധാരണാപത്രത്തിന്റെ നടപ്പാക്കല്‍ നിരീക്ഷിക്കുന്നതിനും സഹകരണത്തിന്റെ വിശദാംശങ്ങള്‍ പരിശോധിക്കുന്നതിനുമായി ഒരു സംയു്കത കര്‍മ്മ ഗ്രൂപ്പ് രൂപീകരിക്കും.
വെള്ളപ്പൊക്ക ബാധിത സംസ്ഥാനങ്ങളിലെ രക്ഷാ ദുരിതാശ്വാസപ്രവര്‍ത്തനങ്ങള്‍ക്ക് പ്രധാനമന്ത്രി പൂര്‍ണ്ണ പിന്‍തുണ ഉറപ്പ് നല്‍കി.

വെള്ളപ്പൊക്കബാധിത സംസ്ഥാനങ്ങളായ ഉത്തര്‍പ്രദേശ്, ബീഹാര്‍, ഉത്തരാഖണ്ഡ്, രാജസ്ഥാന്‍, മദ്ധ്യപ്രദേശ് എന്നിവിടങ്ങളിലെ രക്ഷാ ദുരിതാശ്വാസ പ്രവര്‍ത്തനങ്ങള്‍ക്ക് പ്രധാനമന്ത്രി ശ്രീ. നരേന്ദ്ര മോദി പൂര്‍ണ്ണ പിന്‍തുണ ഉറപ്പുനല്‍കി. വെള്ളപ്പൊക്ക ബാധിതരുടെ സുരക്ഷിതത്വത്തിനും ക്ഷേമത്തിനുമായി പ്രാര്‍ത്ഥിക്കുന്നുണ്ടെന്ന് പറഞ്ഞ പ്രധാനമന്ത്രി, ഈ മേഖലകള്‍ എത്രയും വേഗം സാധാരണ നില കൈവരിക്കട്ടെ എന്ന് പ്രതീക്ഷിക്കുന്നതായും പറഞ്ഞു. ”ആഭ്യന്തരമന്ത്രി ശ്രീ. രാജ് നാഥ് സിംഗ് ജി സ്ഥിതിഗതികള്‍ സസൂക്ഷ്മം നിരീക്ഷിച്ചു വരികയാണ്. മുഖ്യമന്ത്രിമാരുമായി അദ്ദേഹം സംസാരിക്കുകയും രക്ഷാ ദുരിതാശ്വാസ പ്രവര്‍ത്തനങ്ങള്‍ വിലയിരുത്തുകയും ചെയ്തു. രക്ഷാ ദുരിതാശ്വാസ പ്രവര്‍ത്തനങ്ങള്‍ക്ക് കേന്ദ്രം പൂര്‍ണ്ണ പിന്‍തുണ ഉറപ്പ് നല്‍കുന്നു. വെള്ളപ്പൊക്ക ബാധിത പ്രദേശങ്ങളില്‍ സ്ഥിതിഗതികള്‍ എത്രയും വേഗം സാധാരണ നില കൈവരിക്കുമെന്ന് പ്രതീക്ഷിക്കുന്നു”. പ്രധാനമന്ത്രി പറഞ്ഞു.
ഉത്തരാഖണ്ഡ് മുഖ്യമന്ത്രിയായി ചുമതലയേറ്റ ത്രിവേന്ദ സിങ് റാവത്തിനെ പ്രധാനമന്ത്രി അഭിനന്ദിച്ചു

ഉത്തരാഖണ്ഡ് മുഖ്യമന്ത്രിയായി ചുമതലയേറ്റ ത്രിവേന്ദ സിങ് റാവത്തിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘ഇന്ന് അധികാരമേറ്റ ശ്രീ. ത്രിവേന്ദ്ര സിഹ് റാവത്തിനും അദ്ദേഹത്തിന്റെ മുഴുവന്‍ സംഘാംഗങ്ങള്‍ക്കും അഭിനന്ദനങ്ങള്‍. ഇവര്‍ കഠിനാധ്വാനം ചെയ്യുമെന്നും ജനങ്ങളുടെ പ്രതീക്ഷകള്‍ യാഥാര്‍ഥ്യമാക്കുമെന്നും എനിക്ക് ഉറപ്പാണ്. ജനങ്ങള്‍ നല്‍കിയ അളവറ്റ സ്‌നേഹം മുമ്പില്ലാത്ത വിധം വികസനം നടപ്പാക്കുക വഴി ഉത്തരാഖണ്ഡ് ഗവണ്‍മെന്റ് തിരികെ നല്‍കും.’, പ്രധാനമന്ത്രി പറഞ്ഞു.
നവംബര്‍ 5ന് നടക്കുന്ന വിര്‍ച്വല്‍ ആഗോള നിക്ഷേപ സമ്മേളനത്തില്‍  പ്രധാനമന്ത്രി അധ്യക്ഷനാകും

പ്രധാനമന്ത്രി ശ്രീ നരേന്ദ്ര മോദി വ്യാഴാഴ്ച (2020 നവംബര്‍ 5) നടക്കുന്ന വെര്‍ച്വല്‍ ഗ്ലോബല്‍ ഇന്‍വെസ്റ്റര്‍ റൗണ്ട് ടേബിളില്‍ (വി.ജി.ഐ.ആര്‍) അധ്യക്ഷനാകും. ധനമന്ത്രാലയം, ഇന്ത്യാ ഗവണ്‍മെന്റ്, ദേശീയ നിക്ഷേപ-അടിസ്ഥാനസൗകര്യ നിധി എന്നിവ സംയുക്തമായാണ് വി.ജി.ഐ.ആര്‍ സംഘടിപ്പിക്കുന്നത്. ആഗോളപ്രശസ്ത നിക്ഷേപകരും ഇന്ത്യന്‍ വ്യവസായ പ്രമുഖരും ഇന്ത്യാഗവണ്‍മെന്റിന്റെ നയതന്ത്രജ്ഞരും സമ്പദ് വിപണി നിയന്ത്രിക്കുന്നവരും പങ്കെടുക്കുന്ന പ്രത്യേക ചര്‍ച്ചയാണിത്. കേന്ദ്ര ധനമന്ത്രി, ധനകാര്യ സഹമന്ത്രി, റിസര്‍വ് ബാങ്ക് ഗവര്‍ണര്‍, മറ്റ് വിശിഷ്ടാതിഥികള്‍ എന്നിവര്‍ ചടങ്ങില്‍ പങ്കെടുക്കും. 6 ട്രില്യണ്‍ അമേരിക്കന്‍ ഡോളര്‍ ആസ്തിയുള്ള ലോകത്തിലെ ഏറ്റവും വലിയ ഇരുപത് പെന്‍ഷന്‍, സോവറിന്‍ വെല്‍ത്ത് ഫണ്ടുകളില്‍ നിന്നുള്ള പ്രതിനിധികള്‍ സമ്മേളനത്തില്‍ പങ്കെടുക്കും. യുഎസ്, യൂറോപ്പ്, കനഡ, കൊറിയ, ജപ്പാന്‍, മധ്യേഷ്യ, ഓസ്ട്രേലിയ, സിംഗപ്പൂര്‍ എന്നീ പ്രധാന മേഖലകളെ പ്രതിനിധാനം ചെയ്തുള്ള ആഗോള നിക്ഷേപകരാണ് പങ്കെടുക്കുന്നത്. ഈ സ്ഥാപനങ്ങളിലെ സിഇഒമാരും സിഐഒമാരും ഉള്‍പ്പെടെയുള്ള പ്രമുഖരുടെ പങ്കാളിത്തത്തിനും ഈ പരിപാടി സാക്ഷ്യം വഹിക്കും. ഈ നിക്ഷേപകരില്‍ പലരും ആദ്യമായാണ് ഇന്ത്യാ ഗവണ്മെന്റുമായി ബന്ധപ്പെടുന്നത്. ആഗോള നിക്ഷേപകര്‍ക്ക് പുറമെ ഇന്ത്യയിലെ നിരവധി വ്യവസായ പ്രമുഖരും റൗണ്ട്‌ടേബിളില്‍ പങ്കെടുക്കും. വി.ജി.ഐ.ആര്‍ 2020 ഇന്ത്യയുടെ സാമ്പത്തിക-നിക്ഷേപ കാഴ്ചപ്പാട്, ഘടനാപരമായ പരിഷ്‌കാരങ്ങള്‍, 5 ട്രില്യണ്‍ അമേരിക്കന്‍ ഡോളര്‍ സമ്പദ്വ്യവസ്ഥയിലേക്കുള്ള ഗവണ്‍മെന്റിന്റെ കാഴ്ചപ്പാട് എന്നിവയില്‍ ശ്രദ്ധ കേന്ദ്രീകരിക്കും. പ്രമുഖ ആഗോള നിക്ഷേപകര്‍ക്കും രാജ്യത്തെ വ്യവസായ പ്രമുഖര്‍ക്കും മുതിര്‍ന്ന നയതന്ത്രജ്ഞരുമായി ബന്ധം സ്ഥാപിക്കുന്നതിനും ഇന്ത്യയിലെ അന്താരാഷ്ട്ര നിക്ഷേപങ്ങളുടെ വളര്‍ച്ച ഊര്‍ജിതമാക്കാനും ഈ പരിപാടി അവസരമൊരുക്കും. ഈ സാമ്പത്തിക വര്‍ഷം ഇന്ത്യയിലെ വിദേശ നിക്ഷേപം, ഒരു സാമ്പത്തിക വര്‍ഷത്തിന്റെ ആദ്യ അഞ്ച് മാസത്തെ ഏറ്റവും ഉയര്‍ന്ന നിരക്കാണ്. വി.ജി.ഐ.ആര്‍ 2020 എല്ലാ സഹകാരികള്‍ക്കും ശക്തമായ പങ്കാളിത്തം ഉറപ്പുവരുത്താന്‍ സഹായിക്കും. ഇന്ത്യയിലെ നിക്ഷേപം വര്‍ദ്ധിപ്പിക്കാന്‍ ആഗ്രഹിക്കുന്ന ആഗോളനിക്ഷേപകര്‍ക്ക് അവരുമായി ഇടപെടുന്നതിനും റൗണ്ട്‌ടേബിള്‍ വേദിയാകും.
ഇന്ത്യൻ നാവികസേനാ ദിനത്തിൽ പ്രധാനമന്ത്രി ആശംസകൾ നേർന്നു

ഇന്ത്യൻ നാവികസേനാദിനത്തിൽ നാവികസേനാംഗങ്ങൾക്ക് പ്രധാനമന്ത്രി ശ്രീ നരേന്ദ്ര മോദി ആശംസകൾ നേർന്നു. "നാവികസേനാ ദിനത്തിൽ ആശംസകൾ. ഇന്ത്യൻ നാവികസേനയുടെ മാതൃകാപരമായ സംഭാവനകളിൽ നാം അഭിമാനിക്കുന്നു. നമ്മുടെ നാവികസേന അതിന്റെ പ്രൊഫഷണലിസത്തിനും ധീരതയ്ക്കും പരക്കെ ബഹുമാനിക്കപ്പെടുന്നു. പ്രകൃതിദുരന്തങ്ങൾ പോലുള്ള പ്രതിസന്ധികൾ ലഘൂകരിക്കുന്നതിൽ നമ്മുടെ നാവികസേനാംഗങ്ങൾ എന്നും മുൻപന്തിയിലാണ് " പ്രധാനമന്ത്രി ട്വിറ്ററിൽ കുറിച്ചു
ഗോരഖ്പൂര്‍, സിന്ധ്രി, ബറൗണി എന്നിവിടങ്ങളിലെ നിഷ്‌ക്രിയ രാസവള നിര്‍മാണ യൂണിറ്റുകള്‍ പുനരുജ്ജീവിപ്പിക്കാന്‍ കേന്ദ്ര മന്ത്രിസഭയുടെ അനുമതി

ഗോരഖ്പൂര്‍, സിന്ധ്രി, ബറൗണി എന്നിവിടങ്ങളിലെ നിഷ്‌ക്രിയമായ രാസവള നിര്‍മാണ യൂണിറ്റുകള്‍ പുനരുജ്ജീവിപ്പിക്കാനുള്ള നിര്‍ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. ഫെര്‍ട്ടിലൈസര്‍ കോര്‍പറേഷന്‍ ഓഫ് ഇന്ത്യയുടെ (എഫ്.സി.ഐ.എല്‍) കീഴില്‍ ജാര്‍ഖണ്ഡിലെ സിന്ധ്രിയിലും, ഉത്തര്‍പ്രദേശിലെ ഗോരഖ്പൂരിലും പ്രവര്‍ത്തിച്ചിരുന്ന രണ്ട് യൂറിയ യൂണിറ്റുകള്‍, ഹിന്ദുസ്ഥാന്‍ ഫെര്‍ട്ടിലൈസേര്‍സ് കോര്‍പറേഷന്‍ ലിമിറ്റഡിന്റെ (എച്ച്. എഫ്.സി.എല്‍) ബീഹാറിലെ ബറൗണിയില്‍ പ്രവര്‍ത്തിച്ചിരുന്ന യൂണിറ്റ് എന്നിവയാണ് പുനരുജ്ജീവിപ്പിക്കാന്‍ തീരുമാനമായത്. നാഷണല്‍ തെര്‍മല്‍ പവര്‍ കോര്‍പറേഷന്‍, കോള്‍ ഇന്ത്യ ലിമിറ്റഡ്, ഇന്ത്യന്‍ ഓയില്‍ കോര്‍പറേഷന്‍ ലിമിറ്റഡ്, എഫ്.സി.ഐ.എല്‍/എച്ച്. എഫ്.സി.എല്‍ എന്നീ പൊതുമേഖലാ കമ്പനികള്‍ ചേര്‍ത്ത് രൂപീകരിക്കുന്ന പ്രത്യേക ഉദ്ദേശ്യ സംവിധാനം (സ്‌പെഷല്‍ പര്‍പ്പസ് വെഹിക്കിള്‍) വഴിയാണ് ഈ യൂണിറ്റുകളുടെ പുനരുജ്ജീവനം സാധ്യമാക്കുക. ബീഹാര്‍, പശ്ചിമ ബംഗാള്‍, ജാര്‍ഖണ്ഡ്, എന്നീ സംസ്ഥാനങ്ങളിലെ യൂറിയയുടെ വര്‍ദ്ധിച്ച ആവശ്യം പരിഹരിക്കാന്‍ ഇതോടെ സാധ്യമാകും. നിലവില്‍ രാജ്യത്തിന്റെ പടിഞ്ഞാറന്‍ ഭാഗങ്ങളില്‍നിന്നും മധ്യ ഭാഗങ്ങളില്‍നിന്നും ആണ് ഇവിടേയ്ക്ക് യൂറിയ എത്തിക്കുന്നത്. ഈ യൂണിറ്റുകള്‍ വീണ്ടും പ്രവര്‍ത്തനക്ഷമമാവുന്നതോടെ ചരക്കുകൂലി സബ്‌സിഡി ഇനത്തില്‍ ഗവണ്‍മെന്റ് ചെലവഴിക്കുന്ന തുക ലാഭിക്കാനുമാകും.
അഫ്ഗാന്‍ പ്രസിഡന്റുമായി പ്രധാനമന്ത്രി സംസാരിച്ചു; ഭൂകമ്പത്തിന്റെ കെടുതിയില്‍ അനുശോചിച്ചു.

അഫ്ഗാനിസ്ഥാന്‍ പ്രസിഡന്റ് മുഹമ്മദ് അഷ്‌റഫ് ഗനിയുമായി സംസാരിച്ച പ്രധാനമന്ത്രി ശ്രീ. നരേന്ദ്ര മോദി ഭൂകമ്പത്തെ തുടര്‍ന്നുള്ള നഷ്ടങ്ങളില്‍ അനുശോചനം രേഖപ്പെടുത്തി. അഫ്ഗാന്‍ പ്രസിഡന്റ് അഷ്‌റഫ് ഗനിയുമായി സംസാരിച്ചു. ഭൂകമ്പത്തെ തുടര്‍ന്നുള്ള നാശനഷ്ടങ്ങള്‍ അദ്ദേഹം വിലയിരുത്തി. സാധ്യമായ എല്ലാ സഹായവും ഞാന്‍ വാഗ്ദാനം ചെയ്തു. ഭൂകമ്പത്തില്‍ ഒരു സ്‌കൂള്‍ കെട്ടിടം തകര്‍ന്ന് വിദ്യാര്‍ത്ഥികള്‍ മരിച്ചതായും പ്രസിഡന്റ് എന്നോട് പറഞ്ഞു. അത് എന്നെ ഏറെ വേദനിപ്പിച്ചു. പ്രസിഡന്റ് അഷ്‌റഫ് ഗനി എന്നോടതു പറയുമ്പോള്‍ എന്റെ മനസ്സ് 2001 അന്‍ജാറിലുണ്ടായ സമാനമായ ദുരന്തത്തെക്കുറിച്ചാലോചിക്കുകയായിരുന്നു. ”വളരെ ദു:ഖം തോന്നി”–പ്രധാനമന്ത്രി പറഞ്ഞു.
ശ്രീ. കെ.പി.എസ്.ഗില്ലിന്റെ നിര്യാണത്തില്‍ പ്രധാനമന്ത്രി അനുശോചിച്ചു

ശ്രീ. കെ.പി.എസ്.ഗില്ലിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘പൊലീസ് സേനയിലും സുരക്ഷാകാര്യങ്ങളിലും നമ്മുടെ രാഷ്ട്രത്തിനു നല്‍കിയ സേവനങ്ങളുടെ പേരില്‍ കെ.പി.എസ്.ഗില്‍ ഓര്‍മിക്കപ്പെടും. അദ്ദേഹത്തിന്റെ നിര്യാണം വേദനിപ്പിക്കുന്നു. എന്റെ അനുശോചനങ്ങള്‍.’, പ്രധാനമന്ത്രി പറഞ്ഞു.
ജനുവരി 6നും 7നും ഡല്‍ഹിയില്‍ നടക്കുന്ന ചീഫ് സെക്രട്ടറിമാരുടെ രണ്ടാം ദേശീയ സമ്മേളനത്തില്‍ പ്രധാനമന്ത്രി അധ്യക്ഷനാകും

2023 ജനുവരി 6നും 7നും ഡല്‍ഹിയില്‍ നടക്കുന്ന ചീഫ് സെക്രട്ടറിമാരുടെ രണ്ടാം ദേശീയ സമ്മേളനത്തില്‍ പ്രധാനമന്ത്രി നരേന്ദ്ര മോദി അധ്യക്ഷനാകും. കേന്ദ്ര-സംസ്ഥാന ഗവണ്‍മെന്റുകള്‍ തമ്മിലുള്ള പങ്കാളിത്തം കൂടുതല്‍ ശക്തിപ്പെടുത്തുന്നതിനുള്ള മറ്റൊരു പ്രധാന ചുവടുവയ്പ്പാണിത്. ചീഫ് സെക്രട്ടറിമാരുടെ ആദ്യ സമ്മേളനം നടന്നത് 2022 ജൂണില്‍ ധര്‍മ്മശാലയിലാണ്. ഈ വര്‍ഷം ചീഫ് സെക്രട്ടറിമാരുടെ ദേശീയ സമ്മേളനം 2023 ജനുവരി 5 മുതല്‍ 7 വരെ ഡല്‍ഹിയില്‍ നടക്കും. സംസ്ഥാനങ്ങളുടെ പങ്കാളിത്തത്തോടെ വേഗത്തിലുള്ളതും സുസ്ഥിരവുമായ സാമ്പത്തിക വളര്‍ച്ച കൈവരിക്കുന്നതിനാണ് മൂന്ന് ദിവസത്തെ സമ്മേളനം ഊന്നല്‍ നല്‍കുന്നത്. കേന്ദ്രഗവണ്‍മെന്റ് പ്രതിനിധികള്‍, ചീഫ് സെക്രട്ടറിമാര്‍, എല്ലാ സംസ്ഥാനങ്ങളിലെയും/കേന്ദ്രഭരണപ്രദേശങ്ങളിലെയും മുതിര്‍ന്ന ഉദ്യോഗസ്ഥർ എന്നിവർ ഉള്‍പ്പെടെ 200ലധികം പേർ സമ്മേളനത്തിൽ പങ്കെടുക്കും. വളര്‍ച്ചയ്ക്കും തൊഴിലവസരങ്ങള്‍ സൃഷ്ടിക്കുന്നതിനും എല്ലാവരെയും ഉള്‍ക്കൊള്ളുന്ന മാനവവികസനത്തിനും ഊന്നല്‍ നല്‍കി 'വികസിത് ഭാരത്' കൈവരിക്കുന്നതിനുള്ള കൂട്ടായ പ്രവര്‍ത്തനങ്ങള്‍ക്ക് സമ്മേളനം അടിത്തറ പാകും. ബന്ധപ്പെട്ട മന്ത്രാലയങ്ങള്‍, നിതി ആയോഗ്, സംസ്ഥാനങ്ങള്‍/കേന്ദ്രഭരണപ്രദേശങ്ങള്‍, ഡൊമെയ്ന്‍ വിദഗ്ധര്‍ എന്നിവര്‍ തമ്മില്‍ കഴിഞ്ഞ മൂന്ന് മാസങ്ങളിലായി നേരിട്ടും വെര്‍ച്വലായും നടത്തിയ 150ലധികം കൂടിയാലോചനാ യോഗങ്ങളിലെ വിപുലമായ ചര്‍ച്ചകള്‍ക്ക് ശേഷമാണ് സമ്മേളനത്തിന്റെ അജണ്ട തീരുമാനിച്ചത്. (i) എംഎസ്എംഇകള്‍ക്ക് ഊന്നല്‍; (ii) അടിസ്ഥാനസൗകര്യങ്ങളും നിക്ഷേപങ്ങളും; (iii) ചട്ടങ്ങള്‍ പാലിക്കല്‍ കുറയ്ക്കല്‍; (iv) സ്ത്രീശാക്തീകരണം; (v) ആരോഗ്യവും പോഷകാഹാരവും; (vi) നൈപുണ്യ വികസനം എന്നിങ്ങനെ പ്രധാനപ്പെട്ട ആറ് വിഷയങ്ങളില്‍ സമ്മേളനത്തില്‍ ചര്‍ച്ച നടക്കും. (i) വികസിത് ഭാരത്: എല്ലാ കോണിലുമെത്തല്‍ (ii) അഞ്ച് വര്‍ഷത്തെ ചരക്ക് സേവന നികുതി (ജിഎസ്ടി) – പഠനങ്ങളും അനുഭവങ്ങളും; (iii) ആഗോള ഭൂരാഷ്ട്രതന്ത്ര വെല്ലുവിളികളും ഇന്ത്യയുടെ പ്രതികരണവും എന്നിങ്ങനെ മൂന്ന് പ്രത്യേക സെഷനുകള്‍ നടക്കും. കൂടാതെ, (i) പ്രാദേശികതയ്ക്കായുള്ള ആഹ്വാനം; (ii) ചെറുധാന്യങ്ങളുടെ അന്താരാഷ്ട്ര വര്‍ഷം; (iii) ജി 20: സംസ്ഥാനങ്ങളുടെ പങ്ക്; (iv) ഉയര്‍ന്നുവരുന്ന സാങ്കേതികവിദ്യകള്‍ എന്നിങ്ങനെ നാല് വിഷയങ്ങളില്‍ കേന്ദ്രീകൃത ചര്‍ച്ചകള്‍ നടക്കും. സംസ്ഥാനങ്ങള്‍ പരസ്പരം അറിവുകൾ പങ്കുവയ്ക്കുംവിധത്തിൽ ഓരോ പ്രമേയത്തിന് കീഴിലും സംസ്ഥാനങ്ങളിൽ/കേന്ദ്രഭരണപ്രദേശങ്ങളില്‍ നിന്നുള്ള മികച്ച രീതികളും സമ്മേളനത്തില്‍ അവതരിപ്പിക്കും. പ്രധാനമന്ത്രിയുടെ നിർദേശപ്രകാരം, പ്രധാന സമ്മേളനത്തിന് മുമ്പ് സംസ്ഥാനങ്ങളുമായും കേന്ദ്രഭരണപ്രദേശങ്ങളുമായും (i) ജില്ലകള്‍ വികസനത്തിന്റെ ആധാരം (ii) ചാക്രിക സമ്പദ്വ്യവസ്ഥ (iii) മാതൃകാകേന്ദ്രഭരണപ്രദേശങ്ങൾ എന്നീ വിഷയങ്ങളില്‍ മൂന്ന് വെര്‍ച്വല്‍ സമ്മേളനങ്ങളും നടന്നിരുന്നു. ഈ വെര്‍ച്വല്‍ സമ്മേളനങ്ങളിൽ നിന്നുള്ള കണ്ടെത്തലുകളും ചീഫ് സെക്രട്ടറിമാരുടെ ദേശീയ സമ്മേളനത്തില്‍ അവതരിപ്പിക്കും. —ND—
നദീ ബന്ധനത്തിനായുള്ള പ്രത്യേക സമിതിയുടെ റിപ്പോര്‍ട്ട് കേന്ദ്ര മന്ത്രിസഭായോഗം വിലയിരുത്തി

നദീ സംയോജനം സംബന്ധിച്ചുള്ള പുരോഗതി വിലയിരുത്തി പ്രത്യേകക സമിതി സമര്‍പ്പിച്ച റിപ്പോര്‍ട്ട് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭായോഗം വിലയിരുത്തി. 1.7.2016 മുതല്‍ 31.03.2018 വരെയുള്ള പുരോഗതിയാണ് വിലയിരുത്തിയത്. 2012 ഫെബ്രുവരി 27 ലെ സുപ്രീം കോടതി വിധിയെത്തുടര്‍ന്നാണ് നദികള്‍ പരസ്പരം ബന്ധിപ്പിക്കുന്നതിലെ പുരോഗതി സംബന്ധിച്ച റിപ്പോര്‍ട്ട് കേന്ദ്ര ഗവണ്‍മെന്റിന് സമര്‍പ്പിക്കേണ്ടത്. (2002 ലെ 512ാം റിട്ട് പെറ്റീഷന്‍ -സിവില്‍). 2002 ലെ റിട്ട് പെറ്റീഷന്‍ 668 അനുസരിച്ച് നദീ സംയോജനത്തിനായി പ്രത്യേക സമിതിയെ നിയോഗിക്കണമെന്നും സുപ്രീം കോടതി നിര്‍ദ്ദേശിച്ചിരുന്നു. ഇതനുസരിച്ച് നിശ്ചിത കാലയളവില്‍ സമിതി കേന്ദ്ര മന്ത്രിസഭയ്ക്ക് റിപ്പോര്‍ട്ട് സമര്‍പ്പിക്കണം. കെന്‍- ബത്‌വാ ലിങ്ക്, ദാമന്‍ഗംഗ- പിഞ്ജാല്‍ ലിങ്ക്, പാരാ-തപി-നര്‍മ്മദ ലിങ്ക് എന്നീ മൂന്നു മുന്‍ഗണനാ നദീ ബന്ധന പ്രവൃത്തികളുടെ പുരോഗതിയും 1980 ലെ നദീബന്ധനത്തിനായുള്ള ദേശീയ കാഴ്ചപ്പാട് അനുസരിച്ച് തെരഞ്ഞെടുത്ത ഹിമാലയന്‍, ഉപഭൂഖണ്ഡ നദീ ബന്ധന പ്രവൃത്തികളുടെ പുരോഗതിയുമുള്‍ക്കൊള്ളുന്നതാണ് റിപ്പോര്‍ട്ട്.
ഫേസ്ബുക്ക് ആസ്ഥാനത്തെ ടൗണ്‍ഹാള്‍ ചോദ്യോത്തര പരിപാടി: പ്രധാനമന്ത്രി ചോദ്യങ്ങള്‍ ക്ഷണിച്ചു

സെപ്റ്റംബര്‍ 27 ന് ഫേസ്ബുക്ക് ആസ്ഥാനത്ത് നടത്താനിരിക്കുന്ന തന്റെ സന്ദര്‍ശനത്തോടനൂബന്ധിച്ചുള്ള ടൗണ്‍ഹാള്‍ ചോദ്യോത്തര പരിപാടിയിലേക്ക് പ്രധാനമന്ത്രി ശ്രീ. നരേന്ദ്ര മോദി ചോദ്യങ്ങള്‍ ക്ഷണിച്ചു. ഫേസ്ബുക്ക് ആസ്ഥാനം സന്ദര്‍ശിക്കുന്നതിനുള്ള ക്ഷണത്തിന് മാര്‍ക്ക് സക്കര്‍ബര്‍ഗിന് പ്രധാനമന്ത്രി നന്ദി രേഖപ്പെടുത്തി. സെപ്റ്റംബര്‍ 10 ഞായറാഴ്ച ഇന്ത്യന്‍ സമയം വൈകിട്ട് 10 മണിക്കാണ് പ്രധാനമന്ത്രിയുടെ ടൗണ്‍ഹാള്‍ ചോദ്യോത്തര പരിപാടി. ‘നരേന്ദ്ര മോദി മൊബൈല്‍ ആപ്ലിക്കേഷന്‍’ വഴി ചോദ്യങ്ങള്‍ ഉന്നയിക്കാം.
2019-ലെ അധ്യാപക കേഡര്‍ സംവരണ ഓര്‍ഡിനന്‍സിന് മന്ത്രിസഭയുടെ അംഗീകാരം

2019-ലെ കേന്ദ്ര വിദ്യാഭ്യാസ സ്ഥാപനങ്ങളില്‍ (അധ്യാപക കേഡറില്‍ സംവരണം) ഓര്‍ഡിനന്‍സ് കൊണ്ടുവരുന്നതിനുള്ള നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. ഡിപ്പാര്‍ട്ട്‌മെന്റ് / വിഷയം എന്നതിന് പകരം സര്‍വ്വകലാശാല / കോളേജ് എന്ന് ഒരു യൂണിറ്റായി പരിഗണിക്കുന്നതിനാണ് ഈ ഓര്‍ഡിനന്‍സ്. ഫലം : ഉന്നത വിദ്യാഭ്യാസ സ്ഥാപനങ്ങളിലെ അധ്യാപന ഗുണനിലവാരം മെച്ചപ്പെടുത്തുന്നതിന് അര്‍ഹരായ പ്രതിഭയുള്ള ഉദ്യോഗാര്‍ത്ഥികളെ ആകര്‍ഷിക്കാന്‍ ഈ തീരുമാനം വഴിയൊരുക്കും. പ്രയോജനങ്ങള്‍ : അധ്യാപകരുടെ കേഡറില്‍ നേരിട്ടുള്ള റിക്രൂട്ടിമെന്റിലൂടെ അയ്യായിരത്തിലധികം ഒഴിവുകള്‍ നിരത്താന്‍ ഈ തീരുമാനം സഹായിക്കും. പട്ടിക ജാതി – പട്ടിക വര്‍ഗ്ഗക്കാര്‍ക്കും സാമൂഹികവും വിദ്യഭ്യാസപരമായും പിന്നോക്കാവസ്ഥയിലുള്ള വിഭാഗങ്ങള്‍ക്കുമുള്ള നിശ്ചിത സംവരണ മാനദണ്ഡങ്ങളും ഭരണഘടനയുടെ 14, 16, 21 വകുപ്പുകള്‍ പാലിച്ചുകൊണ്ടുമായിരിക്കും റിക്രൂട്ട്‌മെന്റ്.
ദോഹയിലെ ഇന്ത്യന്‍ സമൂഹത്തെ പ്രധാനമന്ത്രി അഭിസംബോധന ചെയ്തു

ഞായറാഴ്ച വൈകിട്ട് ജനീവയ്ക്ക് പുറപ്പെടും മുമ്പ് പ്രധാനമന്ത്രി ശ്രീ നരേന്ദ്ര മോദി ദോഹയിലെ ഇന്ത്യന്‍ സമൂഹത്തെ അഭിസംബോധന ചെയ്തു. ഖത്തറിലെ ഇന്ത്യന്‍ സമൂഹം ഇന്ത്യയില്‍ നിന്ന് ഒരിക്കലും ബന്ധം വേര്‍പെടുത്തിയവരല്ലന്ന് പ്രധാനമന്ത്രി പറഞ്ഞു. ആഗോളതലത്തില്‍ ഇന്ത്യയുടെ പ്രതിഛായയ്ക്ക് മാറ്റ് കൂടിയിട്ടുണ്ടെന്ന് പറഞ്ഞ പ്രധാനമന്ത്രി, ലോകമൊട്ടുക്ക് ഇന്ത്യയോട് വര്‍ദ്ധിച്ച ഔല്‍സുക്യമാണ് പ്രകടമാകുന്നതെന്നും പറഞ്ഞു. ഇന്ത്യയിലെ 125 കോടി ജനങ്ങള്‍ മൂലമാണ് ഈ മാറ്റമെന്നും അദ്ദേഹം കൂട്ടിച്ചേര്‍ത്തു. ലോകത്തില്‍ ഏറ്റവും വേഗത്തില്‍ വളരുന്ന സമ്പദ്ഘടനയാണ് ഇന്ത്യയുടേതെന്ന കാര്യത്തില്‍ ആഗോള ഏജന്‍സികള്‍ യോജിപ്പാലാണെന്ന് പ്രധാനമന്ത്രി പറഞ്ഞു. ആഗോള സാമ്പത്തിക മാന്ദ്യത്തിനിടയിലും കഴിഞ്ഞ പാദത്തില്‍ 7.9 ശതമാനം മൊത്തം ആഭ്യന്തര ഉത്പാദന വളര്‍ച്ച കൈവരിച്ചു എന്ന് അദ്ദേഹം ചൂണ്ടിക്കാട്ടി. അഴിമതിയേറെ നാള്‍ ഇന്ത്യയെ ബുദ്ധിമുട്ടിച്ചിരുന്നു എന്ന് പറഞ്ഞ പ്രധാനമന്ത്രി, അതിനെ നിര്‍മാര്‍ജ്ജനം ചെയ്യാന്‍ തന്റെ ഗവണ്‍മെന്റ് പ്രതിജ്ഞാബദ്ധമാണെന്നും വ്യക്തമാക്കി. തന്റെ ഖത്തര്‍ സന്ദര്‍ശനം ഫലപ്രദവും സമഗ്രവുമായ ചര്‍ച്ചകള്‍ക്ക് സാക്ഷ്യം വഹിച്ചുവെന്ന് ഇരുരാജ്യങ്ങളും തമ്മിലുള്ള കരുത്തുറ്റ സൗഹൃദത്തിന്റെ ഒരു പുതുയുഗത്തിന് അത് തുടക്കം കുറിക്കുമെന്ന് പ്രധാനമന്ത്രി പറഞ്ഞു. തന്റെ സന്ദര്‍ശന വേളയില്‍ തന്ന ഊഷ്മളവും സവിശേഷവുമായ ആതിഥ്യത്തിന് ഖത്തര്‍ ഗവണ്‍മെന്റിനും അവിടത്തെ ജനങ്ങള്‍ക്കും പ്രധാനമന്ത്രി നന്ദി പറഞ്ഞു.
ദേശീയ ശാസ്ത്രദിനത്തില്‍ പ്രധാനമന്ത്രി ശാസ്ത്രജ്ഞര്‍ക്ക് ശുഭാശംസകള്‍ നേര്‍ന്നു

ദേശീയ ശാസ്ത്രദിനത്തില്‍ പ്രധാനമന്ത്രി ശ്രീ നരേന്ദ്ര മോദി ശാസ്ത്രജ്ഞര്‍ക്ക് ശുഭാശംസകള്‍ നേര്‍ന്നു. ‘നമ്മുടെ ശാസ്ത്രജ്ഞരുടെ പ്രതിഭയ്ക്ക് മുന്നില്‍ വണങ്ങേണ്ട അവസരമാണ് ദേശീയ ശാസ്ത്രദിനം. അവരുടെ നൂതനാശയങ്ങളോടുള്ള അത്യുത്സാഹവും, ഗവേഷണമാര്‍ഗ്ഗവും ഇന്ത്യയേയും ലോകത്തേയും സഹായിച്ചിട്ടുണ്ട്. ഇന്ത്യന്‍ ശാസ്ത്രജ്ഞരുടെ പുഷ്ടിപ്പെടല്‍ തുടരുകയും നമ്മുടെ യുവമനസുകള്‍ക്ക് ശാസ്ത്രത്തോടുള്ള ഔത്സുക്യം വികസിക്കുകയും ചെയ്യട്ടെ. നമ്മുടെ ഭാഗത്ത് നിന്ന്, ഇന്ത്യാ ഗവണ്‍മെന്റ് ഇന്ത്യയില്‍ ഗവേഷണത്തിനും നൂതനാശയത്തിനും വേണ്ടി കുടുതല്‍ മികച്ച പരിസ്ഥിതി സൃഷ്ടിക്കുന്നതിനായി നിരവധി പരിശ്രമങ്ങള്‍ നടത്തുന്നുണ്ട്. ശാസ്ത്രവുമായി ബന്ധപ്പെട്ട ദര്‍ശനങ്ങള്‍ ഇന്ത്യന്‍ ശാസ്ത്രകോണ്‍ഗ്രസില്‍ ഈ വര്‍ഷം ആദ്യം ഞാന്‍ സംസാരിച്ചിരുന്നു. അത് വീണ്ടും പങ്കുവയ്ക്കുന്നു.” പ്രധാനമന്ത്രി പറഞ്ഞു.
ഉത്തരകാശിയിലെ ബസ്സപകടത്തില്‍ ജീവന്‍ നഷ്ടപ്പെട്ടവരുടെ പേരില്‍ പ്രധാനമന്ത്രി അനുശോചനമറിയിച്ചു; അപകടത്തില്‍ പരിക്കേറ്റവര്‍ക്ക് ആശ്വാസ ധനസഹായം അനുവദിച്ചു

ഉത്തരാണ്ഡിലെ ഉത്തരകാശിയിലുണ്ടായ ബസ്സപകടത്തില്‍ ജീവന്‍ നഷ്ടപ്പെട്ടവരുടെ പേരില്‍ പ്രധാനമന്ത്രി വേദന പ്രകടിപ്പിച്ചു. ‘ഉത്തരകാശിയിലെ നിര്‍ഭാഗ്യകരമായ ബസ്സപകടത്തില്‍ ജീവന്‍ നഷ്ടപ്പെട്ടവരുടെ പ്രിയപ്പെട്ടവര്‍ക്കൊപ്പം എന്റെ പ്രാര്‍ത്ഥനയും സഹാനുഭാവവും ഉണ്ട്. പരിക്കേറ്റവര്‍ വേഗം സുഖം പ്രാപിക്കട്ടെ’- പ്രധാനമന്ത്രി പറഞ്ഞു. അപകടത്തില്‍ മരണപ്പെട്ടവരുടെ അടുത്ത കുടുംബാംഗങ്ങള്‍ക്ക് പ്രധാനമന്ത്രിയുടെ ദേശീയ ദുരിതാശ്വാസ നിധിയില്‍ നിന്ന് രണ്ട് ലക്ഷം രൂപയും, ഗുരുതരമായി പരിക്കേറ്റവര്‍ക്ക് 50,000 രൂപയും ആശ്വാസധനം പ്രധാനമന്ത്രി അനുവദിച്ചു.
കിഴക്കന്‍ റെയില്‍വേയില്‍  ചീഫ് വര്‍ക്‌സ് മാനേജര്‍ തസ്തികയ്ക്ക് അംഗീകാരം

കിഴക്കന്‍ റെയില്‍വേയിലെ ദാന്‍കുണിയിലുള്ള ഡീസല്‍ കമ്പോണന്റ് ഫാക്ടറിയിലെ മെക്കാനിക്കല്‍ ഡിപ്പാര്‍ട്ട്‌മെന്റില്‍ ഒരു ചീഫ് വര്‍ക്‌സ് മാനേജരുടെ തസ്തിക സൃഷ്ടിക്കാന്‍ ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ഈ ഫാക്ടറിയുടെ ഭരണപരമായ ചുമതലകള്‍ നിറവേറ്റുന്നതിനും ശരിയായ പ്രവര്‍ത്തനങ്ങള്‍ ഉറപ്പാക്കുന്നതിനും അതുവഴി ലക്ഷ്യമിട്ടിട്ടുള്ള വരുമാനം ലഭ്യമാക്കുന്നതിനും ഈ തസ്തിക വളരെ പ്രധാനപ്പെട്ടതാണ്. ഇത് സൃഷ്ടിക്കുന്നതു വഴി റെയില്‍വേയ്ക്ക് പ്രതിമാസം 16,79,400 രൂപ ചെലവ് വരും.